## Odluka o osnivanju Nacionalnog vijeća za zaštitu na radu

### NN 43/2007 (25.4.2007.), Odluka o osnivanju Nacionalnog vijeća za zaštitu na radu

# VLADA REPUBLIKE HRVATSKE

**1436**

Na temelju članka 3. stavka 2. Zakona o zaštiti na radu
(»Narodne novine«, br. 59/96, 94/96, 114/2003 i 100/2004), Vlada Republike
Hrvatske je na sjednici održanoj 19. travnja 2007. godine donijela

## ODLUKU

### O OSNIVANJU NACIONALNOG VIJEĆA ZA ZAŠTITU NA RADU

I.

Osniva se Nacionalno vijeće za zaštitu na radu (u daljnjem
tekstu: Nacionalno vijeće).

II.

Nacionalno vijeće:
– kritički preispituje sustav i politiku zaštite na radu i o svojim nalazima i
ocjenama izvješćuje Vladu Republike Hrvatske;
– proučava zakone i druge propise kojima se štiti sigurnost i zdravlje osoba na
radu te, prema potrebi, predlaže Vladi Republike Hrvatske njihovo usklađivanje
međusobno i s međunarodnim propisima;
– razmatra nacrte propisa kojima se štiti sigurnost i zaštita zdravlja osoba na
radu vezanih za usklađivanje s odgovarajućim direktivama Europske unije;
– u suradnji s predstavnicima poslodavaca i sindikata priprema za Vladu
Republike Hrvatske potrebne stručne podloge za utvrđivanje politike i mjera
zaštite na radu;
– razmatra izvješća Ministarstva gospodarstva, rada i poduzetništva,
Ministarstva zdravstva i socijalne skrbi, Državnog inspektorata, Hrvatskog
zavoda za medicinu rada, Hrvatskog zavoda za zdravstveno osiguranje zaštite
zdravlja na radu, te drugih tijela i ustanova, vezano za pitanja sigurnosti i
zaštite zdravlja na radu; obavještava Vladu Republike Hrvatske o svojim
stavovima i podnosi joj prijedloge u vezi sa zaštitom zdravlja na radu;
– obavlja i druge poslove na zahtjev Vlade Republike Hrvatske.

III.

Nacionalno vijeće ima predsjednika i deset članova, a čine ga
predstavnici Vlade Republike Hrvatske (3), poslodavaca (2), sindikata (2),
ustanova za zaštitu zdravlja (2) i istaknutih stručnjaka zaštite na radu (2).
Članovi Nacionalnog vijeća imenuju se na četiri godine i mogu biti ponovno
imenovani.

IV.

U Nacionalno vijeće se imenuju:
*predstavnici Vlade Republike Hrvatske:*– mr. sc. Ante Vučić, pomoćnik ministra gospodarstva, rada i poduzetništva
– Anita Ljubičić Čaušić, Ministarstvo zdravstva i socijalne skrbi
– Nenad Puljić, Državni inspektorat
*predstavnici poslodavaca:*– Krešimir Telebec, Hrvatska udruga poslodavaca
– Nenad Seifert, Hrvatska udruga poslodavaca
*predstavnici sindikata:*– Boris Jureša, Savez samostalnih sindikata Hrvatske
– Ivan Maleš, Hrvatska udruga sindikata
*predstavnici ustanova za zaštitu zdravlja:*– dr. sc. Marija Zavalić, ravnateljica Hrvatskog zavoda za medicinu rada
– Sonja Padovan Janković, privremena ravnateljica Hrvatskog zavoda za
zdravstveno osiguranje zaštite zdravlja na radu
*istaknuti stručnjaci zaštite na radu:*– dr. sc. Nenad Kacijan, dekan Visoke škole za sigurnost na radu s pravom
javnosti
– Fran Marović, Udruga za promicanje zaštite ljudi u radnoj i životnoj okolini.
Konstituirajuću sjednicu Nacionalnog vijeća saziva Ministarstvo gospodarstva,
rada i poduzetništva, na kojoj članovi Nacionalnog vijeća među sobom biraju
predsjednika.

V.

Administrativne poslove za Nacionalno vijeće obavljat će Ured
za socijalno partnerstvo u Republici Hrvatskoj.

VI.

Stupanjem na snagu ove Odluke prestaje važiti Odluka o
osnivanju Nacionalnog vijeća zaštite na radu (»Narodne novine«, br. 99/2000 i
47/2003).

VII.

Ova Odluka stupa na snagu danom donošenja, a objavit će se u
»Narodnim novinama«.

Klasa: 115-01/07-02/02
Urbroj: 5030108-07-1
Zagreb, 19. travnja 2007.

Predsjednik
**dr. sc. Ivo Sanader**, v. r.

Odluka, NN 43/2007-1436
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)